b'\n_START_ARTICLE_\n\xc4\x8celada Adrian\n_START_PARAGRAPH_\n\xc4\x8celada Adrian M15 (francosko Casque Adrian) je bila francoska voja\xc5\xa1ka \xc4\x8delada iz prve in druge svetovne vojne. Izdelana je bila leta 1915 kot odgovor na sodobna oro\xc5\xbeja, ki so med v rovih sicer relativno zavarovanimi vojaki prve svetovne vojne povzro\xc4\x8dala veliko smrtnih po\xc5\xa1kodb glave. Ime je dobila po generalu Augustu Luisu Adrianu, ki si je prizadeval za uvedbo za\xc5\xa1\xc4\x8ditne \xc4\x8delade v francoski vojski._NEWLINE_\xc4\x8celada je bila izdelana iz navadnega jekla, te\xc5\xbeka pa je bila 0,76\xc2\xa0kg, kar je manj od nem\xc5\xa1ke \xc4\x8delade Stahlhelm. Zaradi svoje oblike je vojaka izredno dobro \xc5\xa1\xc4\x8ditila pred \xc5\xa1rapneli, nekoliko slab\xc5\xa1e pa proti neposrednemu ognju iz strelnega oro\xc5\xbeja. Poleg tega jo je bilo izredno enostavno izdelati. Skozi prvo in drugo svetovno vojno so samo za francosko vojsko izdelali ve\xc4\x8d kot tri milijone teh \xc4\x8delad, ki so jih poleg francoske vojske uporabljale \xc5\xa1e vojske Belgije, Gr\xc4\x8dije, Italije, Japonske, Luksemburga, Mehike, Maroka, Peruja, Poljske, Romunije, Rusije, Srbije, kraljevine SHS in Jugoslavije. Vsaka dr\xc5\xbeava je imela na \xc4\x8deladi svoj znak, kar se je v boju izkazalo kot slabost, saj je znak oslabil konstrukcijsko trdnost \xc4\x8delade. Zato so v mnogih dr\xc5\xbeavah iz \xc4\x8delad umaknili oznake._NEWLINE_V francoski vojski so \xc4\x8delado uporabljali do konca druge svetovne vojne, francoska in \xc5\xa1e nekatere druge policije po svetu pa so jo uporabljale \xc5\xa1e do konca sedemdesetih let prej\xc5\xa1njega stoletja. Danes je \xc4\x8delada izredno iskana pri zbiralcih stare voja\xc5\xa1ke opreme.'